kardosdrur/scandi-wiki huggingface dataset:
Valdemar J.F. Wulff

Valdemar Johan Frederik Wulff (7. januar 1890 i Hjørring – 19. november 1972 i København) var en dansk officer og slotsforvalter.

Biografi 
Han var søn af konsulent, folketingsmand Julius Wulff og hustru Oscarline født Frantzen, blev student fra Slomanns Skole, premierløjtnant i Ingeniørkorpset 1912 og gennemgik Hærens Officersskoles ingeniørklasse 1918-20. Wulff blev chef for 2. ingeniørkompagni 1921, for 5. ingeniørkompagni 1926, kaptajn samme år, var på tjenesteophold ved pionertropper i Sverige og Østrig 1929 og var chef for 2., 5. og 4. bygningsdistrikt 1930-37 og forestod i denne periode opførelsen af Tønder, Fredericia og Søgaard Kaserner 1934-37. Wulff blev oberstløjtnant 1937, kontorchef i Krigsministeriet 1937 og chef for 2. pionerbataljon 1941.

Efter besættelsen blev han oberst 1945 og tjenstgørende ved Hærens Bygningstjeneste samme år og var direktør for denne fra 1947 til 1952, hvor han blev slotsforvalter ved Frederiksborg Slot. 1959 gik han på pension. Han var Kommandør af Dannebrog, Dannebrogsmand og bar Hæderstegnet for god tjeneste ved Hæren.

Wulff blev gift 1913 med Lilli Rosendahl (11. maj 1892 i Sakskøbing - 16. december 1990 i Ordrup), datter af sagfører S.E. Rosendahl (død 1903) og hustru Elise født Ottosen (død 1929).

Kilder 
 Kraks Blå Bog 1957

Personer i Kraks Blå Bog (afdøde)
Kommandører af Dannebrog
Direktører for tjenester i Forsvaret
Ingeniørofficerer fra Danmark
Slotsforvaltere fra Danmark
Personer fra Hjørring
Danskere i 1900-tallet
Arkitekter fra Danmark
Liter of Light

Liter of Light er en global open source-bevægelse. Den har til formål at forsyne husstande, der enten ikke har adgang til elektricitet, eller som ikke har råd til det, med en økologisk og økonomisk bæredygtig lyskilde, kaldet en moserlampe efter dens brasilianske opfinder, mekanikeren Alfredo Moser. Opfindelsen er ganske enkel; det handler om at fylde en 1,5 liter plastflaske med demineraliseret vand og blegemiddel for at forhindre algevækst, hvorefter flasken kan monteres i et hul i husstandens loft som lyskilde, der omtrent svarer til en 55 watt-lyspære. Metoden er kun anvendelig i dagslys, da den sender solens lys ind i rummet. Er en sådan flaske installeret korrekt, vil den kunne holde op til omkring 5 år.

Referencer

Eksterne henvisninger 
 Officielle hjemmeside

Velgørenhed
Internationale organisationer
Belysning
Evdokija Dmitrijevna

Evdokija Dmitrijevna (, , født 1353 i Fyrstendømmet Suzdal, død 1407 i Moskva) var en storfyrstinde af Moskva og en ortodoks helgeninde, gift med storfyrst Dmitrij Donskoj af Moskva.

Evdokija var datter af storfyrste Dmitrij Konstantinovitj af Suzdal. Hun blev 1367 gift med Dmitrij Donskoj. Ægteskabet arrangeredes som en fredstraktat mellem fyrstendømmerne Moskva og Suzdal-Nisjnij Novgorod efter langvarige stridigheder mellem dem indbyrdes. Forholdet mellem Evdokija og Dmitrij beskrives som så lykkeligt, at "den russiske jord glædede sig". Evdokija grundlagde en Mariakirke og Himmelfartsklosteret i Moskva og Goritskijklosteret og en kirke i Pereslavl, og hun lod oprette en milits til beskyttelse mod Timur Lenk.

Efter Slaget ved Kulikovo 1380 lod hun arrangere en højtideligholdelse af sejren. Efter Dmitrijs død 1389 blev hun de facto statens regent, mens hendes sønner kæmpede om magten. Nogle uger inden sin død blev hun optaget i Himmelfartsklosteret i Moskva. Efter sin død hyldedes hun som Moskvas skytshelgen under navnet Eufrosyne af Moskva.

År 2007 indstiftedes "Nonnen Evfrosinii storfyrstinde af Moskva ordenen" til hendes ære.
              

Russere i 1300-tallet
Russere i 1400-tallet
Adelige
Dobbeltørn

En Dobbeltørn er en allegorisk, grafisk og heraldisk figur, der gengives som en stiliseret ørn med to ørnehoveder på hver sin hals på samme krop, med en vinge til hver side, med et ben til hver side og med halefjer lige ned.

Dobbeltørn eller lignende fuglefigurer med to hoveder og vinger til siderne, findes på genstande fra hettitterne og kulturer i Mellemøsten, fra antikken og fra Amerika før Columbus. Det er teorier om, at figuren kan have symboliseret en altseende guddom, fordi den har fire øjne og kan flyve over menneskene. Dobbeltørnen skal have været anvendt som symbol for den romerske gud Jupiter. Dobbeltørnen findes også i Lagash, en Sumerisk oldtidsby, hvor den var symbolet for Ninurta, søn af Enlil og byens gud.

Fra senmiddelalderen er denne figur anvendt som symbol på en kejser. Den er anvendt i våbenskjolde for tyske, østrigske og russiske kejsere. Dobbeltørne findes både i offentlige våben såsom landskabsvåben, og i private våben såsom lavsvåben og slægtsvåben fra mange europæiske lande. I skomagerlavets segl fra 1822 i Oslo (Christiania), forekommer der en dobbeltørn, og den findes i flere danske skomagerlavs segl. I norske slægtsvåben er der en dobbeltørn i skjoldets skjoldhoved hos slægten Caspary, som indvandrede ca. 1850 fra Schweiz, mens slægten Lund fra Farsund i skjoldets 1. felt har en ørn med to halse uden hoveder. I Italien skal en dobbeltørn i skjoldhovedet symbolisere, at slægten var ghibellinere (tilhængere af den tysk-romerske kejser).

Dobbeltørn anvendes også som symbol for den ortodokse kirke.

Eksempler på anvendelse af dobbeltørne

Litteratur 
Oluf Kolsrud: «Handverkarlags-segl fra Oslo og Christiania», tidsskriftet St. Hallvard, Oslo 1915
Hans Cappelen: Norske slektsvåpen, Oslo 1969 (2. oplag Oslo 1976)
Herman L. Løvenskiold: Heraldisk nøkkel, Oslo 1978
 Harald Nissen og Monica Aase: Segl i Universitetsbiblioteket i Trondheim , (Trondheim 1990)
 Carl-Alexander von Volborth: Alverdens heraldik i farver, Politikens Forlag, København 1972 (oversat af Sven Tito Achen)
 Ottfried Neubecker: Heraldik. Kilder, brug, betydning, København 1979 (oversat og bearbejdet for Skandinavia af Nils G. Bartholdy) 
Carl-Alexander von Volborth: Heraldry – Customs, Rules and Styles, Dorset, England 1981

Heraldik
Religion
Vjazma (by)

Vjazma (, ) er en by i Smolensk oblast i Rusland, der ligger ved floden Vjazma, omkring 155 km østnordøst for Smolensk. Byen har  indbyggere.

Historie 
Gennem hele sin turbulente historie har byen fungeret som forsvar for Moskva mod angreb fra vest.

Middelalder og ældre nytid 
Vjazma blev første gang nævnt i en krønike i 1239, men det antages, at bosættelsen er betydelig ældre. I middelalderen tilhørte byen en sidegren af fyrstehuset i Smolensk. I 1403 blev byen erobret af Storfyrstendømmet Litauen. I 1494 blev Vjazma indtaget af Storfyrstedømmet Moskva og omgjort til en fæstning (hvoraf kun et enkelt tårn fortsat findes). To vigtige klostre blev udstyret med stenkirker, herunder en trespiret kirke dedikeret til Vor Frue af Smolensk (Hodegetria) og indviet i 1638. En portkirke i samme kloster er fra 1656, og byens katedral blev fuldført i 1676. Øvrige kirker er stort set bygget i barokstil.

Slaget ved Vjazma 

Under Napoleons felttog i Rusland i 1812, fandt der den 22. oktober 1812 et slag sted nær Vjazma mellem den franske hær (op til 37.000 soldater), som var under retræte, og den russiske hær (omkring 25.000 mand). Fortroppen af den russiske hær under kommando af generalløjtnant Mikhail Miloradovitj og en kosakenhed under general Matvej Platov angreb bagtroppekorpset under marshal Louis Nicolas Davout øst for Vjazma og afskar hans retræterute. Med hjælp fra hære under Eugène de Beauharnais og Józef Antoni Poniatowski kunne Davout bryde rækkerne i den russiske hær. De franske styrkers forsøg på at holde højderne ved Vjazma og byen selv mislykkedes imidlertid. Om aftenen den 22. oktober indtog russerne Vjazma, som var blevet sat i brand af franskmændene. Den franske hær mistede omkring 6.000 mand i slaget, og 2.500 soldater var blevet taget til fange. Russerne mistede omkring 2.000 mand.

2. verdenskrig 
Under den 2. verdenskrig blev Vjazma igen en slagmark, denne gang mellem Den røde hær og Wehrmacht, under Slaget om Moskva. Vjazma var besat af den tyske hær fra den 7. oktober 1941 til den 12. marts 1943. Størstedelen af byen blev ødelagt og genopbygget efter krigen.

Økonomi og erhvervsliv 
Vjazma er i dag et stort jernbaneknudepunkt på Warszawa-Moskva-banen, med forbindelser til Sankt Petersborg, Kaluga og Brjansk. I byens erhvervsliv dominerer ingeniørvirksomheder, lædervarer, grafit-produkter og forarbejdning af hør til brug for tekstilindustrien.

Galleri

Referencer

Eksterne henvisninger 

 Vjazmas officielle hjemmeside 

Byer i Smolensk oblast
Zoë Paleologos

Zoë Paleologos, senere kendt som Sofia Palaiologina (født mellem 1440 og 1449 - 7. april 1503) var en storfyrstinde af Moskva, gift med storfyrst Ivan 3. af Moskva. 

Hun var datter af den byzantinske fyrst Thomas Palaeologus, despot af Morea, og broderdatter til Byzans sidste kejser. Hendes familie flygtede til Rom efter den osmanniske erobring af Morea 1460. Selv om hun fødtes som ortodoks, er det muligt, at hun fik en katolsk opdragelse. År 1469 foresloges et ægteskab mellem hende og Ivan af Moskva af pave Paul 3. som led i et forsøg på at forene den katolske og ortodokse kirke. Den 12. november 1472 giftede hun sig med Ivan i Moskva. Hendes navn ændredes i Rusland til Sofia.

Sofia anses at have øvet indflydelse på Ivans politik. Hun blev beskrevet som en "klog" kvinde hvis forslag, Ivan rettede sig efter. Hun var rystet over Ivans rituelle underkastelse som vasal under tatarerne i 1472 og overtalte ham i 1480 til at afbryde Moskvas tribut til tatarerne. Hun indførte det byzantinske hofceremoniel i Moskva. Modsat andre kongelige og adelige kvinder i Rusland, behøvede Sofia åbenbart ikke at leve isoleret i kvindeafdelingen af paladset; det omtales i stedet hvorledes hun tog imod udenlandske udsendinge ligesom dronninger i Vesteuropa. På sin dødsseng overtalte hun ægtefællen at udpege hendes søn til tronfølger i stedet for hans sønnesøn, som det havde været planen tidligere. 
              

Russere i 1300-tallet
Russere i 1400-tallet
Adelige
Slaget ved Vozja

Slaget ved Vozja (, ) var et slag udkæmpet mellem Storfyrstendømmet Moskva og Den Gyldne Horde den 11. august 1378, hvor Mamai forsøgte at straffe russernes ulydighed.

Russerne var under ledelse af prins Dmitrij Ivanovich fra Moskva, den senere Dimitrij Donskoj. Tatarerne blev ledet af Murza Begich. De to hære mødtes i nærheden af floden Vozja, en biflod til Oka. Efter en vellykket rekognoscering lykkedes det Dmitri at blokere vadestedet, som tatarerne havde planlagt at bruge ved passage af floden. Han fandt en god stilling for sine tropper på en bakke. Russernes forsvarskæde havde form af en bue med Donskoi i midten, flankerne under kommando af Timofej Veljaminov og Andrej af Polotsk.

Efter at have ventet i lang tid besluttede Begich at krydse floden og at omringe russerne fra begge sider. Imidlertid blev angrebet af tatarernes kavaleri stoppet, og russerne gik til modangreb. Tatarerne forlod deres stillinger og begyndte at trække sig tilbage i uorden, og mange af dem druknede i floden. Begich selv blev dræbt.

Slaget var den første betydningsfulde russiske sejr over Den Gyldne Horde. Sejren havde en stor psykologisk betydning forud for det berømte slag ved Kulikovo, da det viste sårbarhed ved tatarernes kavaleri, der ikke var i stand til at overvinde hård modstand eller modstå et beslutsomt modangreb. For Mamai betød nederlaget en direkte udfordring fra Dmitris side, hvilket fik ham til at starte et nyt mislykket felttog to år senere.

Vozja
Rjasan oblast
Begivenheder i 1378
Vozja

Vozja () er en flod i Rjasan oblast i Rusland. Den er en højre biflod til Oka, der er 103 km lang.

Byen Rybnoje ligger ved Vozja.

Ved Vozja og bifloden Metsja besejrede den moskovitiske fyrste Dmitrij Donskoj en mongolsk hær i august 1378 i slaget ved Vozja.

Floder i Rjasan oblast
Prins Hans

Prins Hans kan henvise til:

 Prins Hans af Danmark (1518-1532) - søn af Christian 2.
 Prins Hans af Danmark (1583-1602) - søn af Frederik 2.
 Prins Hans af Glücksborg (1825-1911) - søn af Hertug Vilhelm af Glücksborg og bror til Christian 9.

Se også 
 Hans af Danmark (flertydig)
Christine af Danmark (flertydig)

Christine eller Kristine af Danmark kan henvise til flere personer:

 Christine af Sachsen (1461-1521) – datter af kurfyrst Ernst af Sachsen og gift med kong Hans af Danmark
 Christine af Danmark (1521-1590) - datter af Kong Christian 2. af Danmark og gift med hertug Franz 2. Sforza af Milano og hertug Frans 1. af Lothringen
Hvidding Krat

Hvidding Krat er en fredet egeskov beliggende Fårup og Tjele Langsø, lige nord for landsbyen Hvidding på grænsen mellem Randers- og Viborg Kommuner.  Skoven er et lysåbent egekrat på en nordvendt, skrænt med mange kløfter,  i Skals Å-dalen.

Hvidding Krat er et eksempel på naturtypen Stilkegeskove og -krat på mager sur bund som er gamle egeskove med Stilkeg Quercus robur som er den dominerende egeart, på sandsletter med sur jordbund. Naturtypen har som regel været skov fra gammel tid, benyttet til hugst og græsning.

Fredningen af et areal på 84 ha i 1984 i krattet, er især begrundet i hensynet til de sjældne sommerfugle, der er knyttet til egetræer, især egesommerfuglen, som dog ikke er set i en årrække. Der er også mange andre sommerfugle i krattet, bl.a. stregbredpande, stor bredpande, citronsommerfugl, iris, admiral, det hvide C, storplettet perlemorsommerfugl, okkergul randøje, skovrandøje, blåhale, det hvide W, lille ildfugl, dværgblåfugl, almindelig blåfugl og  rødplettet blåfugl.

Eksterne kilder/henvisninger 

Om fredningen på fredninger.dk

Lokaliteter i Randers Kommune
Lokaliteter i Viborg Kommune
Fredede arealer i Danmark
Skove i Danmark
Olga af Kijev

Olga af Kijev (også Olga den Hellige, , ; , ; ; født 890 i Pleskov det nuværende Pskov, død 11. juli 969 i Kijev) var en russisk fyrstinde fra Pskov. Hun regnes som helgen i den russisk-ortodokse kirke og isapostolos (). Hun var datter af Gostomisl.

År 903 blev hun gift med storfyrsten Igor 1. () af Kijev. De fik en søn, Svjatoslav.

Efter mordet på ægtefællen Igors år 945 regerede hun ti år som fyrstinde af Kijevriget på vegne hendes mindreårige søn Svjatoslav. Ved et besøg i Konstantinopel år 957 lod hun sig døbe og fik undervisning i den kristne tro. 

Efter sin død blev hun erklæret helgen, og hun fejres som helgen med festdag den 11. juli.

Noter

Eksterne henvisninger 

Salmonsens Konversationsleksikon; 2. udgave, bind XVIII, s. 458; opslag: Olga den hellige

Personer i Ruslands historie
Ukraines historie
Helgener i den østlige ortodokse kirke
Militærhistorie i middelalderen
Shindō Munen-ryū

Shindō Munen-ryū eller Shintō Munen-ryū (神道無念流) er en japansk sværdskole inden for kenjutsu og iaijutsu. Skolen blev stiftet af Fukui Heiuemon Kahei (中山博道) (1702-?) i 1700-tallet.

Reference 

Japansk kampsport
Citroënhuset

Citroënhuset er en bygning på Sydhavnsgade 16 i Sydhavnen og hovedsæde for Citröen Danmark 1927-1966, hvorefter virksomheden flyttede til Bådehavnsgade.

I april 1927 solgte Lemvigh-Müller en stor betonhal ved Sydhavnsgade/Scandiagade til Citroën. Udstillingshallen foran er opført nogle år efter som administrations- og udstillingsbygning. Udstillingsdelen er opført med kuplet loft og høje glaspartier med buer, et tema, der går igen i flere af de samtidige Citroën-bygninger i Europa. Den store lange bygning bag udstillingsbygningen er opført 2003. 

Fra 2003 og frem januar 2008 drev Citroën Danmark virksomhed i bygningen.

Noter 

Industribygninger i København
Vesterbro/Kongens Enghave
Huset
Shin Shinkage Ichien-ryū

Shin Shinkage Ichien-ryū (新柳陰), en japansk sværdskole inden for Kenjutsu og iaijutsu, stiftet ca. 1570. Skolens stifter var Nonaka Shinzō Naritsune, som var elev af Kamiizumi Nobutsuna.

Referencer 

Japansk kampsport
FIFA 14

FIFA 14 (også kendt som FIFA soccer i Nordamerika) er den 21. udgave af Electronic Arts' fodbold videospilserie. Det er udviklet af EA Canada og er udgivet af Electronic Arts under navnet EA Sports.

Computerspil fra 2013
FIFA-serien
Nintendo 3DS-spil
PlayStation 2-spil
PlayStation 3-spil
PlayStation 4-spil
PlayStation Vita-spil
Wii-spil
Windows-spil
Xbox 360-spil
Xbox One-spil
Jørgen Riis Olesen

Jørgen Riis Olesen (født 1. december 1928) er en dansk forhenværende officer og modstandsmand.

Han stammer fra Hadsten. Under Besættelsen var han med til at fremstille og distribuere illegale blade.

Han blev officersuddannet, gjorde efter krigen tjeneste ved Den Danske Brigade i Itzehoe og ved Hjemmeværnets Befalingsmandsskole i Nymindegab. Dernæst var Olesen næstkommanderende og kompagnichef ved rekrutstyrken og dækningsstyrken ved Kongens Jyske Fodregiment i Fredericia. I 1966 blev han major. I 1974 modtog han Hæderstegnet for god tjeneste ved Hæren. Siden forlod han Hæren og arbejdede i Børkop Kommune og som turistchef i Hvidbjerg.

Kilder 
 "Navne", Jyllands-Posten, 30. november 2013.

Officerer fra Danmark
Modstandsfolk fra Danmark
Personer fra Hadsten
Danskere i 1900-tallet
Embedsmænd fra Danmark
Eigil Wolff

Eigil Hilmar Wolff (12. november 1914 på Frederiksberg – 18. december 1983 i Gentofte) var en dansk officer, bror til Torben Wolff.

Han var søn af postmester Jørgen Frederik de Lichtenberg Wolff (1886-1960, gift 2. gang 1942 med Henny Marie Cornelia Dichman, 1898-1976) og Karen Margrethe Lunn (1892-1981, gift 2. gang 1941 med Erik Johnstad-Møller, 1894-1982), blev student 1933, gennemgik Hærens Officersskole 1935-37, var ved Den Kongelige Livgarde 1937-46 og ved Den Danske Brigade i Sverige 1943-45.

Wolff kom på generalstabskursus og fransk École d'état-major 1947-48, gjorde tjeneste i Generalstaben og Forsvarsstaben 1948-51, var lærer i taktik på generalstabskursus 1951-55, bataljonschef i Aalborg og Vesttyskland 1955-57, chef for Hærstabens operationsafdeling 1957-59, forsvarsattaché i Bonn 1959-60, blev generalmajor 1960 og chef for Hærstaben 1960-63, midlertidig generalløjtnant 1963, chef for Enhedskommandoen for den sydlige del af NATO's nordregion 1963, tillige chef for Forsvarets operative styrker 1967, chef for Forsvarsstaben 1970, generalløjtnant samme år og blev chef for NATO Defence College i Rom 1973, hvilket han var til 1975. Indtil sin pensionering i 1979 stod han i reserven. Han var medarbejder ved tredje udgave af Dansk Biografisk Leksikon.

Han blev Ridder af Dannebrogordenen 1957, Ridder af 1. grad 1961, Kommandør 1967, Kommandør af 1. grad 1972 og fik Storkorset 1976, bar Frederik IX's Mindemedalje og Hæderstegnet for god tjeneste ved Hæren samt en række udenlandske ordener.

Wolff blev gift 29. juli 1940 i Messiaskirken med Grete Petersen (5. februar 1918 i Peking - ?), datter af ingeniør Vilhelm Petersen og hustru Ingeborg født Møller (adopteret 1926 af litograf Axel Lachmann).

Han er begravet på Bispebjerg Kirkegård. Der findes et portrætmaleri af ham.

Kilder 
 Kraks Blå Bog 1974 

Personer i Dansk Biografisk Leksikon
Personer i Kraks Blå Bog (afdøde)
Generalløjtnanter fra Danmark
Den Danske Brigade
Personer fra Frederiksberg
Danskere i 1900-tallet
Storkors af Dannebrog
Verden som vilje og forestilling

Verden som vilje og forestilling (originaltitel: Die Welt als Wille und Vorstellung) er filosoffen Arthur Schopenhauers hovedværk og udkom i december 1818. Den regnes for et af de største filosofiske værker nogensinde. Første bind blev oversat til dansk i 2005 af Søren Fauth

Første bind 
Bogen antager, at man kender Kants filosofi, og nogle kommentatorer mener, at Schopenhaer er mere tro mod Kant end den tyske idealisme. Schopenhauer angiver også, at man skal kende Platons filosofi og indisk filosofi. Værket er således det første vestlige filosofiske værk, der på afgørende vis er påvirket af ikke-vestlig filosofi.

Centralt for værket er tesen om, at verden er en manifestation af en vilje.

Første bind har fire kapitler og et appendiks
 Bog 1: Epistemologi
 Bog 2: Ontologi
 Bog 3: Æstetik
 Bog 4: Etik
 Appendiks der hedder "Kritik af Kants filosofi", i hvilken Schopenhauer afviser det meste af Kants etik og meget af hans erkendelsesteori og æstetik.

Andet bind 
I 1844 udgav Schopenhauer en forbedret udgave, hvor han tilføjede et andet bind med essays om forskellige emner, herunder sexualitet og døden.

Virkningshistorie 
Værker har bl.a. påvirket Friedrich Nietzsche (Viljen til magt) og Sigmund Freud. I nutiden har hans ideer om seksualitet og død påvirket forfatteren Michel Houellebecq.

Eksterne referencer 
 Die Welt als Wille und Vorstellung, komplet tekst på tysk

Noter 

Filosofiske skrifter
Julemærkefonden

Julemærkefonden er en erhvervsdrivende fond, der arbejder for at indsamle midler til driften af julemærkehjemmene, beliggende i Roskilde, Kollund, Hobro, Skælskør og Ølsted.

Dette gøres ved afholdelse af julemærkemarcher, salg af julemærker og ved privat donation.

Grev Ingolf af Rosenborg og dennes hustru Grevinde Sussie, er protektorer for marchen og H.K.H. Kronprinsesse Mary for fonden.

Referencer

Eksterne henvisninger 
 Julemærkefondens hjemmeside
 Om Julemærkefonden på e-julemaerket.dk
 julemaerkemarchen.dk/

Fonde fra Danmark
Shane Brox

Shane Brox (født 8. november 1968) er en dansk tøjdesigner og vært for børne-udsendelsen Shanes Verden på DR1.

Brox er født i Canada, men flyttede siden til Norge med sin norske mor og danske far. Efter gymnasiet flyttede han imidlertid til Danmark for at studere design på Designskolen i Kolding. Her blev han færdig i 1991 og blev med det samme headhuntet af tøjgiganten Levi's. Men efter otte år i Bruxelles som designer rejste han tilbage til Danmark.

I 2001 begyndte han at optræde for børn. Omdrejningspunktet var Brox' egen kreative barndom med leg og byggeri af kunstfærdigt udførte legesager bestående af alt fra tomme køkkenruller og mælkekartoner til tabte frakkeknapper og en udrangeret fejekost.

Konceptet blev siden udviklet i samarbejde med DR1, hvor udsendelsen Shanes Verden blev godt modtaget. I 2008 kunne Shane Brox således høste tv-prisen "Årets Børne- og Ungdomsprogram".

I 2013 præsenterede han julekalenderen Jul på Slottet i programmet Shane viser Jul på Slottet på DR Ramasjang.

Shane Brox har indtil videre skrevet 12 børnebøger.

Referencer 
 Søndagsavisen (31. marts, 2010) - Børnetv-vært brød sammen på bagtrappe
 Børnelitteratur.dk - Biografi af Shane Brox 
 JyskeVestkysten (23. februar, 2001) - Børnenes Legeonkel  (PDF)
 

Børnebogsforfattere fra Danmark
Tv-værter fra Danmark
Ansatte i DR
Dansksprogede forfattere fra Danmark
Dacia Duster

Dacia Duster er den første SUV fremstillet af den rumænske bilproducent Dacia, der er ejet af franske Renault. Bilen blev officielt fremvist første gang den 8. december 2009 og er blevet solgt fra 2010.  Den blev introduceret i Danmark i marts 2014.

Referencer 

Duster
SUV'er
Forhjulstrukne biler
Biler introduceret i 2010
Biler fra 2010'erne